Verkragting op kringtelevisie: JMPD jaag na toneel | Netwerk24
Deur Canny Maphanga, News24 15 Julie 2019 08:54
'n Patrolliemotor van die Johannesburgse Metropolisie (JMPD) het na die toneel gejaag toe personeel van die beheerkamer wat kringtelevisiekameras in die middestad monitor die beamptes ingelig het 'n vrou word deur 'n taxibestuurder verkrag.
Die 23-jarige vrou het Woensdag omstreeks 18:00 op die taxi geklim om van Naturena na die Bree-taxistaanplek te ry, sê kapt. Xoli Mbele, polisiewoordvoerder.
In 'n verklaring verduidelik Mbele die taxibestuurder het die ander passasiers om die beurt op die roete afgelaai. Die vrou was alleen saam met die bestuurder toe hy die Bree-taxistaanplek nader. Sy het gevra om af te klim, maar die taxibestuurder het glo weggejaag en op 'n afgesonderde gebied op die hoek van Von Weilligh- en Wemmer Jubileestraat stilgehou.
"Die verdagte het haar glo uit die taxi gesleep en haar klere uitgetrek. Dit het die personeel se aandag getrek toe hulle sien hoe 'n man 'n halfkaal vrou die bosse insleep," sê Mbele.
Hy sê die metropolisie is onmiddellik na die toneel ontbied en die verdagte is in hegtenis geneem.
Die verdagte het die vrou toe glo reeds verkrag en hy het Vrydag in die landdroshof in Johannesburg verskyn.